บล.กสิกรไทย มองตลาดหุ้นไทย Q4 เริ่มฟื้น พร้อมแนะลงทุน 13 หุ้นเด็ด
บล.กสิกรไทย มองตลาดหุ้นไทยช่วง Q4/58 ฟื้นตัวจากแรงซื้อกองทุน LTF หลังมีมาตรการกระตุ้นศก.ภาครัฐฯ อย่างไรก็ตามยังคงกรอบดัชนีปีนี้ 1,350-1,460 จุด เผยยังมีปัจจัยเสี่ยงทุนไหลออกแต่หากเฟดขึ้นดอกเบี้ยปีหน้า
13 ต.ค. 2558

นายกวี ชูกิจเกษม รองกรรมการผู้จัดการ ฝ่ายวิเคราะห์หลักทรัพย์ บล.กสิกรไทย เปิดเผยว่า ตลาดหุ้นไทยในช่วงไตรมาส 4/58 จะมีการฟื้นตัวขึ้นจากแรงซื้อกองทุน LTF เข้ามาและจากแนวโน้มเศรษฐกิจไทยในไตรมาส 4/58 จะกลับมาฟื้นตัวจากนโยบายกระตุ้นเศรษฐกิจของภาครัฐ การลงทุนต่างๆ และการประมูล 4G
อย่างไรก็ตาม ในช่วงนี้กระแสเงินทุนต่างชาติที่ไหลเข้ามามากในตลาดหุ้นไทยนั้น เนื่องจากธนาคารกลางสหรัฐ (เฟด) ชะลอการขึ้นดอกเบี้ยออกไป ทำให้กระแสเงินไหลกลับเข้ามาในระยะสั้น แต่ยังคงมีปัจจัยเสี่ยงจากการที่กระแสเงินทุนไหลที่พร้อมไหลออกหากเฟดขึ้นดอกเบี้ยในปีหน้า
ทั้งนี้ บล.กสิกรไทย ยังคงกรอบดัชนีตลาดหุ้นไทยปีนี้อยู่ที่ 1,350-1,460 จุด ส่วนการเติบโตกำไรบริษัทจดทะเบียน (EPS Growth) ในปีนี้ยังมองว่าขยายตัว 13.7% ส่วนปีหน้าประเมินว่าขยายตัว 11%
ส่วนผลประกอบการไตรมาส 4/58 ของบริษัทจดทะเบียนคาดว่าจะกลับมาดีขึ้นและคาดว่าจะดีขึ้นต่อเนื่องไปถึงไตรมาส 1/59 หากภาครัฐกระตุ้นเศรษฐกิจอย่างเต็มรูปแบบ ส่วนกรอบดัชนีตลาดหุ้นไทยปีหน้ามองไว้ที่ 1,550-1,600 จุด
สำหรับกลุ่มที่แนะนำให้ลงทุน ประกอบด้วย กลุ่มธนาคาร เช่น BBL, KTB และ SCB กลุ่มอสังหาริมทรัพย์ QH และ LPN กลุ่มรับเหมาก่อสร้าง CK, PYLON และ SEAFCO กลุ่มนิคมอุตสาหกรรม เช่น AMATA กลุ่มค้าปลีก GLOBAL และ HMPRO กลุ่มสื่อสาร SAMTEL และ SAMART ส่วนกลุ่มที่หลีกเลี่ยง คือ กลุ่มพลังงาน เนื่องจากผลประกอบการไตรมาส 3/58 ออกมาไม่ดี หลังจากราคาน้ำมันปรับตัวลดลง